บลจ.ไทยพาณิชย์ปันผล4กองทุนหุ้น
บลจ.ไทยพาณิชย์ ปันผลกองทุนหุ้น 4 กองทุน มูลค่ากว่า 842 ล้านบาท
27 ธ.ค. 2555

บลจ.ไทยพาณิชย์ ปันผลกองทุนหุ้น 4 กองทุน มูลค่ากว่า 842 ล้านบาท
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า การลงทุนในตลาดหุ้นปีนี้ยังให้ผลตอบแทนที่ดี แม้เศรษฐกิจโลกจะชะลอตัวแต่ยังมีเม็ดเงินไหลเข้า ส่งผลให้ดัชนีหุ้นไทยปรับตัวขึ้นต่อเนื่อง บริษัทจึงเตรียมจ่ายเงินปันผลกองทุนหุ้น 4 กองทุน รวมมูลค่า 842 ล้านบาท 
สำหรับกองทุนเปิดไทยพาณิชย์หุ้นระยะยาวปันผล 70/30 (SCBLT 1) กองทุนเปิดไทยพาณิชย์หุ้นระยะยาวอินเตอร์ (SCBLT4) และกองทุนเปิดไทยพาณิชย์หุ้นระยะยาวทาร์เก็ต (SCBLTT) จะจ่ายจากผลดำเนินงานตั้งแต่วันที่ 1 ก.ค.21 ธ.ค. 2555 ในอัตรา 0.45 บาทต่อหน่วย อัตรา 0.42 บาทต่อหน่วย และ 0.62 บาทต่อหน่วย ตาม ลำดับ
กองทุนเปิดไทยพาณิชย์ซีเล็คท์ อิควิตี้ ฟันด์ (SCBSE) จะจ่ายจากผลดำเนินงานตั้งแต่วันที่ 1 ส.ค.-21 ธ.ค. 2555 ในอัตรา 1.15 บาทต่อหน่วย โดย 4 กองทุนจะจ่ายปันผลในวันที่ 4 ม.ค. 2556
นางโชติกา กล่าวว่า สำหรับการลงทุนในตลาดหุ้นไทยในปี 2556 เห็นว่า ยังสามารถให้ผลตอบแทนที่ดี เนื่องจากสภาพคล่องส่วนเกินที่จะออกมาอย่างต่อเนื่อง ทำให้มีเม็ดเงินเข้ามาลงทุนเพิ่ม ในขณะที่ตลาดไทยยังน่าสนใจเมื่อเทียบกับตลาดอื่นๆ เนื่องจากเศรษฐกิจเติบโตได้จากภายในประเทศและค่าเงินมีเสถียรภาพ